**脏腑证治**

**肝部**（足厥阴属脏）

肝与胆相附，东方木也。其性刚，赖血以养。自两胁以下及少腹阴囊之地，皆其部位。最易动气作痛，其风又能上至巅顶而痛于头，色属青，常现于左颧目眥，于妇人为尤甚。肝无表症，皆属于里。肝之虚，肾水不能涵木而血少也，脉左关必弱或空大。其症为胁痛、为头眩、为目干、为眉棱骨眼眶痛、为心悸、为口渴、为烦躁发热。胁痛者，血不营筋也，四物汤主之。头眩者，血虚风动也，逍遥散主之。

肝热之症，脉左关必弦数。其症为眩晕、为目赤肿痛、为口苦、为消渴、为头痛、为胁痛、为瘰癧、为聤耳、为筋痿拘挛、为气上冲心、为偏坠、为舌卷囊缩、为小便不禁。眩晕者，风热上升也，逍遥散主之。

头痛者，火上冲也，柴芩煎主之。

**肝部列方**

**清空膏**  治肝经风热入升为头痛。

羌活 防风（各六分） 柴胡（五分） 黄芩（一钱二分） 川芎（四分）炙草（一钱） 薄荷（三分） 酒炒黄连（六分）